Source: https://www.riigiteataja.ee/kohtulahendite_liigitus.html?jaotus=juur.206106663.206106668.206106741&kokkuvotted=false&jaotusedVaikimisiAvatud=
Timestamp: 2020-02-17 05:09:23+00:00
Document Index: 2010980

Matched Legal Cases: ['Riigikohus ', 'Riigikohus ', '§ 118', 'Riigikohus ', '§ 38', 'Riigikohus ']

3-1-1-98-02 Riigikohus 16.10.2002
Kaitseõiguse põhimõtte kohaselt peab kohtualusele olema tagatud küllaldane ja nõuetele vastav võimalus esitada vastuväiteid ja küsitleda tunnistajat või kannatanut. Kaitseõigust võib ülaltähendatu osas piirata vaid juhtudel, mil on kaalul tunnistajate või kannatanute elu, vabadus või turvalisus.
tõendite vahetu ja vahenditu uurimine
Üldjuhul peavad tõendid, millele tugineb kohtuotsus, olema esitatud asja avalikul kohtulikul arutamisel kohtualuse juuresolekul ja tagades talle võimalust esitada vastuargumente igale teda süüstavale tõendile. Eelmärgitud nõude suhtes on siiski võimalik teatud reservatsioonide tegemine, kuid seejuures tuleb arvestada kaitseõiguse põhimõttega. Viimane on omakorda piiratav, kuid seda üksnes juhtudel, mil on kaalul tunnistajate või kannatanute elu, vabadus või turvalisus.
3-1-1-3-02 Riigikohus 29.01.2002
Nii kriminaalmenetluse seaduse kui advokatuuriseaduse sätetega keelatakse samal kaitsjal samas asjas kaitsta vastandlike huvidega isikuid. Termin "sama asi" ei peegelda siinjuures mitte kitsalt menetlusõiguslikku mõistet vaid asetleidnud kuriteosündmust kogu tema terviklikkuses. See tähendab et samaks asjaks vastandlike huvidega isikute sama kaitsja poolt kaitsmise keelu mõttes tuleb lugeda ka n.ö põhiasjast KrMK § 118 alusel eraldatud kriminaalasja.
3-1-1-45-97 Riigikohus 22.04.1997
Süüdimõistetu väide, et eeluurimisel on rikutud tema kaitseõigust, on alusetu, kui ta kaitsja juuresolekust ülekuulamisel ise loobus ning kaitsja osavõtt ei olnud KrMK § 38 lg 1 kohaselt kohustuslik.
tulevase kahtlustatava ülekuulamine tunnistajana
Isiku ülekuulamine tunnistajana enne tema kinnipidamist kahtlustatavana, kui ülekuulamisel ei puudutata nende kuritegude toimepanemise asjaolusid, milles isikut hiljem süüdistatakse, ei ole seaduserikkumine.
3-1-1-37-96 Riigikohus 02.04.1996
kohtualuse õigus loobuda kaitsjast
Täisealisel kohtualusel on õigus loobuda kaitsjast ka siis, kui ta kuriteo toimepanemise ajal oli alaealine.